Canlyniadau Dyfeiswyr Direidi 2018 | Darllen Cymru
Meddai Helgard Krause, Prif Weithredwr y Cyngor Llyfrau, “Rydym yn hynod falch o gefnogi Sialens Ddarllen yr Haf, rhaglen amhrisiadwy sy’n gwneud cymaint i hyrwyddo ac annog darllen er mwyn pleser, a’r manteision niferus ddaw yn ei sgil. Mae’n wych gweld bod dros 40,000 o blant yng Nghymru wedi cymryd rhan yn y sialens yn eu llyfrgell leol eleni ac mae hyn yn dyst i waith caled staff llyfrgelloedd ledled y wlad.”
Derbyniodd llyfrgelloedd ledled Cymru adborth gan blant a rhieni a fu’n rhan o’r sialens. Dywedodd un plentyn yn Llyfrgell Merthyr: “Rwy’n hoffi gwneud y sialens ddarllen oherwydd mae’n hwyl dewis fy llyfrau fy hun i’w darllen. Roedd fy ffrindiau i gyd yn eiddigeddus pan ddaeth y llyfrgellydd i gyflwyno’r tystysgrifau, ac aethon ni i fyny ar y llwyfan.”
Dywedodd rhiant plentyn arall a gymerodd ran: “Mae’r llyfrgell mor bwysig o ran dod i wybod am y dewis o lyfrau newydd a diddorol sydd ar gael, yn enwedig yn ystod y gwyliau pan fydd diddordeb y plant yn tueddu i bylu. Roedd fy merch wrth ei bodd yn casglu’r sticeri ac roedd hi mor falch pan gafodd ei thystysgrif yn yr ysgol – roedd ganddi wyneb mor hapus.”
Dywedodd Rhianwen Long, llyfrgellydd yn Llyfrgell Ganolog Merthyr Tudful: “Roedd y sialens eleni yn ennyn diddordeb mawr, ac roedd cynnal y lansiad cenedlaethol yma yn gyfle gwych i weithio gydag ysgolion a phlant ar draws y Fwrdeistref Sirol. Rydyn ni wedi cefnogi’r sialens yn flynyddol ym Merthyr ac rydym yn mwynhau gallu chwarae ein rhan wrth sicrhau bod plant yn gwella eu sgiliau llythrennedd trwy ddarllen er mwyn pleser.”